รัฐบาลไทย-ข่าวทำเนียบรัฐบาล-ปลัด มท. เผย ปฏิบัติการจับกุมในหลายพื้นที่ พร้อมเร่งขยายผลตามนโยบายรัฐบาล 7 ประการ เพื่อเร่งรัดป้องกันปราบปรามและบำบัดรักษายาเสพติดอย่างครบวงจร
วันอาทิตย์ที่ 27 พฤศจิกายน 2565
ปลัด มท. เผย ปฏิบัติการจับกุมในหลายพื้นที่ พร้อมเร่งขยายผลตามนโยบายรัฐบาล 7 ประการ เพื่อเร่งรัดป้องกันปราบปรามและบําบัดรักษายาเสพติดอย่างครบวงจร
ปลัด มท. เผย ปฏิบัติการจับกุมในหลายพื้นที่ พร้อมเร่งขยายผลตามนโยบายรัฐบาล 7 ประการ เพื่อเร่งรัดป้องกันปราบปรามและบําบัดรักษายาเสพติดอย่างครบวงจร
เมื่อวันที่ 26 พ.ย. 65 นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ตามที่พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้เปิดปฏิบัติการป้องกันปราบปรามและแก้ไขปัญหายาเสพติดตามนโยบายรัฐบาล ประจําปีงบประมาณ พ.ศ. 2566 ระยะเร่งด่วน 3 เดือน โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เข้าร่วมพิธีเมื่อวันที่ 23 พ.ย. 65 ที่ผ่านมานี้ จุดเน้นของปฏิบัติการ มีด้วยกัน 7 ประเด็น ประกอบด้วย 1. การตรวจสอบ ควบคุมการนําเข้าและส่งออกสารตั้งต้นและเคมีภัณฑ์ ที่นําไปใช้ในการผลิตยาเสพติด 2. การสืบสวน ขยายผล ทําลายเครือข่ายนักค้ายาเสพติดและยึดอายัดทรัพย์สิน มีเป้าหมาย 1,000 เครือข่าย มูลค่า 100,000 ล้านบาท โดยยึดได้แล้ว 6,879 ล้านบาท 3. การจัดตั้งศูนย์กลางบูรณาการข้อมูลด้านยาเสพติดแห่งชาติ โดย ป.ป.ส. ได้ร่วมกับหน่วยงานบูรณาการ เพื่อประสานเชื่อมโยงและบูรณาการ แลกเปลี่ยนข้อมูลร่วมกัน 4. การตรวจสอบติดตามและดําเนินการตามข้อร้องเรียนของประชาชน 5. การค้นหา คัดกรอง ผู้เสพ/ผู้ติดยาเสพติดและผู้มีอาการทางจิตเวช จากการใช้ยาเสพติด เพื่อนําเข้าสู่การบําบัดรักษา โดยร่วมกับสํานักงานตํารวจแห่งชาติ กระทรวงสาธารณสุข และกระทรวงมหาดไทย 6. การลดความเดือดร้อนจากปัญหายาเสพติด และสร้างความเชื่อมั่นให้กับประชาชน มุ่งเน้นการดําเนินงานในพื้นที่หมู่บ้าน/ชุมชน เพิ่มบทบาทหมู่บ้าน/ชุมชนและผู้นําในพื้นที่ให้เป็นกลไกสําคัญในการป้องกันปัญหายาเสพติด และ 7. การจัดการปัญหายาเสพติดแบบครบวงจร "หนองบัวลําภูต้นแบบจังหวัดสีขาวปลอดยาเสพติด" สร้างต้นแบบในการจัดการปัญหายาเสพติดแบบครบวงจร ซึ่งกระทรวงมหาดไทยได้นําข้อสั่งการไปเน้นย้ําเจ้าหน้าที่ฝ่ายปกครองแล้ว
นายสุทธิพงษ์ จุลเจริญ ปลัดกระทรวงมหาดไทย กล่าวต่อว่า สําหรับปฏิบัติการในด้านการติดตามกระบวนการป้องกันและแก้ไขปัญหายาเสพติดทั้งระบบ ตั้งแต่ต้นน้ํา กลางน้ํา และปลายน้ํา เพื่อมุ่งลด Demand และ Supply ของยาเสพติด โดยมีการบูรณาการร่วมกับหน่วยงานด้านความมั่นคงในพื้นที่ หน่วยงานด้านสาธารณสุข และภาคีเครือข่ายที่เกี่ยวข้อง อาทิ ภาคประชาชน ในการให้ความช่วยเหลือ คอยสอดส่องดูแล และแจ้งเบาะแสรวมถึงการให้โอกาสผู้ที่ผ่านการบําบัดรักษา ได้มีโอกาสกลับเข้าสู่สังคม และประกอบสัมมาชีพสุจริต ซึ่งในวันนี้ ขอนําตัวอย่างการป้องกันและปราบปรามปัญหายาเสพติด จึงมาอรรถาธิบายเล่าสู่กันฟังให้พี่น้องประชาชนได้รับรู้ เพื่อคอยย้ําเตือนบุตรหลาน หรือ กลุ่มเสี่ยงที่อาจมีโอกาสเข้าไปยุ่งเกี่ยวกับยาเสพติดให้มีภูมิคุ้มกัน และได้รับการย้ําเตือนก่อนที่จะเข้าไปพัวพัน โดยมีรายละเอียดพอสังเขป ดังนี้
1.จังหวัดศรีสะเกษ นายสํารวย เกษกุล รองผู้ว่าราชการจังหวัด รักษาราชการแทน ผู้ว่าราชการจังหวัดศรีสะเกษ พร้อมด้วยนายเริงศักดิ์ เกตุจันทึก ผบ.เรือนจําศรีสะเกษ พ.ต.อ.ศุภชัย ศักรินพานิชกุล รอง ผบก.ก.จว.ศรีสะเกษ และเจ้าหน้าที่ที่เกี่ยวข้อง ได้ร่วมกันแถลงผลการจับกุมเครือข่ายคดียาเสพติดตามยุทธการพิมาตทรชนคนค้ายาอีสานใต้ ภ3 และ "238 พิทักษ์นครลําดวน ในห้วงระหว่างวันที่ 25 ตุลาคม - 24 พฤศจิกายน 2565 ซึ่งสามารถจับกุมนักค้าได้ 413 ราย เป็นผู้ต้องหา 427 คน พร้อมของกลางยาบ้า รวมจํานวน 230,923 เม็ด ไอซ์ 8.72 กรัม และสารระเหย 2 กระป๋อง โดยยึดทรัพย์สินนักค้าไว้ตรวจสอบ 5 ราย มูลค่ากว่า 2,878,000 บาท ทั้งนี้ เจ้าหน้าที่ฝ่ายความมั่นคงได้สั่งการให้ทุกหน่วย เร่งรัดขยายผล และสืบสวนจับกุมผู้ต้องหาคดียาเสพติดเขตพื้นที่รับผิดชอบ พร้อมระดมกวาดล้างยาเสพติดในทุกมิติ สกัดกั้นการลําเลียงยาเสพติดตามแนวพื้นที่ชั้นใน ดําเนินการปิดล้อมตรวจค้น และทําลายเครือข่ายตัดวงจรยาเสพคิดทุกระดับให้ต่อเนื่องและจริงจัง ตามยุทธการ " พิฆาตทรชนคนค้ายาอีสานใต้ " ประกอบกับ "ยุทธการ 238 พิทักษ์นครลําดวน" ของ จังหวัดศรีสะเกษ
2.จังหวัดเชียงใหม่ พ.ท.ต่อพงษ์ ชํานาญอาสา หัวหน้า บก.ควบคุมที่ 2 ศูนย์อํานวยการปฏิบัติการแก้ไขปัญหายาเสพติดชายแดนภาคเหนือ (ศอ.ปส.ชน.) ได้นํากําลังออกไปตั้งจุดตรวจจุดสกัดบริเวณเส้นทางเชื่อมระหว่าง อ.ฝาง จ.เชียงใหม่ - อ.แม่สรวย จ.เชียงราย พื้นที่หมู่บ้านปางปอย ต.แม่คะ อ.ฝาง ตามคําสั่ง พล.ต.จรัส ปัญญาดี รอง ผอ.ศอ.ปส.ชน. เจ้าหน้าที่ได้ตรวจพบรถยนต์กระบะ ยี่ห้ออีซูซู ตอนเดียว สีบรอนซ์เงิน ขับมาจากทาง อ.ฝาง มุ่งหน้าจะไปทาง อ.แม่สรวย เจ้าหน้าที่สังเกตเห็นรถต้องสงสัยจอดรถห่างจากจุดตรวจจุดสกัดประมาณ 100 เมตร สักครู่ใหญ่ เจ้าหน้าที่จึงเรียกให้เข้ามาตรวจสอบ พบผู้ชายหนึ่งคนซึ่งเป็นคนขับรถมาตามลําพัง พร้อมตรวจค้นภายในรถ ไม่พบสิ่งผิดกฎหมาย เจ้าหน้าที่จึงได้นํากําลังไปตรวจสอบจุดที่รถคันดังกล่าว เคยจอดอยู่ก่อนถึงจุดตรวจจุดสกัด ปรากฏว่าพบถุงพลาสติกสีเขียวอยู่ข้างทาง 3 ใบ ภายในบรรจุยาบ้าใบละประมาณ 100,000 เม็ด รวมจํานวน 300,000 เม็ด จึงได้ประสานตํารวจ บก.ปส.3 บช.ปส. ทหารจาก บก.คปส.2 บก.ควบคุมที่ 2 ฉก.ม.3 กองกําลังผาเมือง หน่วยข่าว ทบ. และฝ่ายปกครอง ร่วมกันตรวจยึดและจับกุมตัวชายคนขับรถ ตั้งข้อหาว่า "มียาเสพติดให้โทษประเภท 1 (ยาบ้า) ไว้ในความครอบครองโดยผิดกฎหมาย" ก่อนนําตัวพร้อมของกลางส่งพนักงานสอบสวน สภ.ฝาง จ.เชียงใหม่ ดําเนินคดีตามกฎหมาย
3.จังหวัดสงขลา พ.อ.ฐนิตพนธ์ หงษ์วิไล ผบ.ฉก.ร.5 และนายสุรินทร์ สุริยวงศ์ นายอําเภอสะเดา พร้อมด้วยทหารหน่วยเฉพาะกิจกรมทหารราบที่ 5 เจ้าหน้าที่ฝ่ายปกครองอําเภอสะเดา จ.สงขลา ร่วมกันปิดล้อมตรวจค้นบ้านเลขที่ 40/2 หมู่ 3 ต.เขามีเกียรติ อ.สะเดา จ.สงขลา หลังจากสืบทราบว่าลักลอบขายยาเสพติด ทั้งยาบ้าและไอซ์ให้กลุ่มวัยรุ่น และเยาวชน รวมถึงผู้ใช้แรงงานในหมู่บ้าน และจับกุม นายชานนท์ (สงวนนามสกุล) อายุ 37 ปี หรือมด และ น.ส.จุฑาพร (สงวนนามสกุล) อายุ 29 ปี หรือแอน พร้อมของกลางยาบ้ารวม 3,631 เม็ด ไอซ์ 0.64 กรัม นอกจากนี้ ยังพบอาวุธปืน .38 อีก 1 กระบอก เจ้าหน้าที่จึงควบคุมตัวทั้ง 2 คนดําเนินคดีและทําการขยายผลต่อไป
4.จังหวัดแม่ฮ่องสอน พ.ต.ท.ธวัชชัย สุรินต๊ะ ผบ.ร้อย ตชด.336 มอบหมายให้ ร.ต.อ.สําเริง ชํานาญ รอง ผบ.ร้อย ตชด.336 พร้อมกําลังพลจํานวน 7 นาย ร่วมกับ เจ้าหน้าที่ตํารวจ สภ.เมืองเเม่ฮ่องสอน, เจ้าหน้าที่ตํารวจตรวจคนเข้าเมืองแม่ฮ่องสอน, เจ้าหน้าที่ทหาร ชป.ข่าว กกล.นเรศวร, เจ้าหน้าที่ทหารร้อย ร.173 ได้ร่วมกันจับกุม 1.นางเอ (นามสมมุติ) อายุ 34 ปี และ 2.นาย บี (นามสมมุติ) อายุ 39 ปี พร้อมด้วยของกลาง 1.ยาเสพติดให้โทษประเภท 1 เมทเเอมเฟตามีน (ยาบ้า) จํานวน 199 เม็ด สีเขียว จํานวน 2 เม็ด รวม 201 เม็ด 2. โทรศัพท์มือถือจํานวน 2 เครื่อง โดยเจ้าหน้าที่สามารถจับกุมผู้ต้องหา นางเอ (นามสมมุติ) ได้ที่หน้าเรือนจําจังหวัดแม่ฮ่องสอน จากนั้นได้ขยายผลตามไปจับกุมตัว นายบี (นามสมมุติ) บริเวณหน้าบ้านพัก จากนั้นได้นําตัวผู้ต้องหาพร้อมของกลางส่งพนักงานสอบสวน สภ.เมืองเเม่ฮ่องสอน เพื่อดําเนินคดีตามกฎหมายต่อไป
5.จังหวัดสุพรรณบุรี พล.ต.ท.ธนายุตม์ วุฒิจรัสธํารงค์ ผบช.ภ.7 นายปรีชา ทองคํา รองผู้ว่าราชการจังหวัดสุพรรณบุรี พล.ต.ต.วรายุทธ สุขวัฒน์ รอง ผบช.ภ.7 พ.ต.อ.เชิดศักดิ์ เฉลียวศิลป์ รอง ผบก.ภ.จว.สุพรรณบุรี พร้อมด้วย พ.ต.อ.พีระ อัศวพิบูลย์ผล ผกก.กก.สส.ภ.จว.สุพรรณบุรี ร่วมกันแถลงข่าวผลการจับกุมยาเสพติดล็อตใหญ่ใน จ.สุพรรณบุรี ได้ผู้ต้องหา 2 ราย 3 คน นายภัทร์นรินทร์ (สงวนนามสกุล) อายุ 25 ปี บ้านอยู่ในพื้นที่ ต.สนามคลี อ.เมืองสุพรรณบุรี และ น.ส.ฉันทนา (สงวนนามสกุล) อายุ 22 ปี บ้านอยู่ในพื้นที่ ต.ดอนแสลบ อ.ห้วยกระเจา จ.กาญจนบุรี และนายธีรัตน์ (สงวนนามสกุล) อายุ 28 ปี ชาว ต.ไผ่กองดิน อ.บางปลาม้า จ.สุพรรณบุรี ของกลางทั้งหมด ประกอบด้วย ยาบ้ารวมจํานวน 284,400 เม็ด ยาไอซ์ 12 กิโลกรัม เคตามีน 843.15 กรัม เฮโรอีน 310.2 กรัม ยาอี 13 เม็ด ไฟว์ไฟว์ 300 เม็ด (ยาเสียสาว) อาวุธปืนพกสั้นแบบลูกโม่ 1 กระบอก พร้อมกระสุน 6 นัด รถยนต์เก๋ง 2 คัน รถจักรยานยนต์ 1 คัน เจ้าหน้าที่ได้ยึดของกลางไว้เป็นหลักฐาน สืบเนื่องจากเจ้าหน้าที่ตํารวจชุดสืบสวนได้สอบขยายผลจนสามารถจับกุมผู้ต้องหาและยึดของกลางไว้เป็นหลักฐานจํานวนมาก ซึ่งเจ้าหน้าที่จะได้นําตัวผู้ต้องหาดําเนินคดีต่อไป
6.จังหวัดสมุทรสาคร เจ้าหน้าที่ตํารวจชุดปราบปรามยาเสพติด ภาค 7 ได้ร่วมกันจับกุมตัว นายภัทรเวช (สงวนนามสกุล) อายุ 28 ปี เป็นชาว ต.บางหญ้าแพรก อ.เมืองสมุทรสาคร พร้อมของกลางยาบ้า (10 มัด) จํานวน 20,000 เม็ด รถยนต์เก๋ง ยี่ห้อฮอนด้า รุ่นซีวิค สีขาว ทะเบียนกรุงเทพมหานคร รถจักรยานยนต์ สีเทา ไม่ติดแผ่นป้ายทะเบียน โทรศัพท์ 1 เครื่อง ซึ่งเจ้าหน้าที่ตํารวจได้สืบทราบมาว่า นายภัทรเวชฯ และนายธนชาติฯ ลักลอบจําหน่ายยาเสพติด (ยาบ้า) ให้กับลูกค้ามานานแล้ว จึงวางแผนล่อซื้อยาบ้า จํานวน 20,000 เม็ด (10 มัด) ในราคาเม็ดละ 8 บาท รวมจํานวนเงิน 167,000 บาท พร้อมนัดส่งมอบยาบ้า ที่บริเวณริมถนนใกล้กับปั้มน้ํามัน PT ท่าจีน ต.ท่าจีน อ.เมืองสมุทรสาคร โดยมีกําลังเจ้าหน้าที่ตํารวจได้ไปดักซุ่มรอและเข้าทําการจับกุมตัว นายภัทรเวชฯ เอาไว้ได้พร้อมของกลาง ส่วนนายธนชาติฯ เกิดไหวตัวทัน ขับรถยนต์หลบหนีไปได้ เจ้าหน้าที่จึงได้คุมตัวนายภัทรเวชฯ นําตัวส่งพนักงานสอบสวน สภ.ย่อยท่าฉลอม เพื่อดําเนินคดีตามกฎหมายต่อไป
7. จังหวัดนครศรีธรรมราช ที่กองกํากับการตํารวจตระเวนชายแดนที่ 42 อําเภอทุ่งสง จังหวัดนครศรีธรรมราช นายอภินันท์ เผือกผ่อง ผู้ว่าราชการจังหวัดนครศรีธรรมราช และพล.ต.ต.สมกูล กาญจนอุดมการ ผบก.ตชด.ภาค 4 พร้อมด้วย พล.ต.ต.สมชาย ซื่อต่อตระกูล ผบก.ภ.จว.นศ. นายถิรนาถ เอสะนาชาตัง นายอําเภอทุ่งสง และเจ้าหน้าที่เกี่ยวข้อง ร่วมกันแถลงข่าว กรณีการบูรณาการร่วมกันระหว่าง ตชด.ตํารวจภูธรและฝ่ายปกครอง จับกุมยาเสพติดให้โทษประเภท 1 (ยาบ้า) ได้ของกลางยาบ้าจํานวน 1,200,685 เม็ด ผู้ต้องหา 4 คน พร้อมของกลาง รถยนต์จํานวน 1 คัน รถจักรยานยนต์จํานวน 1 คันและโทรศัพท์จํานวน 5 เครื่อง เหตุเกิดที่ตําบลนาไม้ไผ่ อําเภอทุ่งสง จากการสอบปากคําผู้ต้องหาเบื้องต้นทราบว่ายาเสพติดดังกล่าวเป็นของนายทุนต่างชาติซึ่งอยู่ตามแนวตะเข็บชายแดนภาคเหนือ ซึ่งพนักงานสอบสวนจะได้สอบสวนขยายผลเพื่อติดตามจับกุมและยึดทรัพย์ต่อไป
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า จากกรณีตัวอย่างที่ได้นําเสนอวันนี้ เป็นปฏิบัติการในการลด Supply ของยาเสพติด คือ ลดจํานวนผู้ค้าและผู้เสพ ซึ่งขยายผลจากการบูรณาการข้อมูลข่าวสาร รวมถึงเบาะแสของผู้กระทําความผิดในแต่ละพื้นที่ และยังได้ให้แต่ละพื้นที่ โดยฝ่ายปกครอง ผู้นําท้องที่ สมาชิก อส. และ ชรบ. ตั้งจุดตรวจจุดสกัด เพื่อช่วยคัดกรองผู้ที่มีพฤติกรรมเสี่ยงด้วย ทั้งนี้ สามารถแจ้งเบาะแสยาเสพติดได้ที่ศูนย์ดํารงธรรม โทร 1567 เพื่อเจ้าหน้าที่จะได้เร่งดําเนินการป้องกันและปราบปรามต่อไป